
ПРЕДГОВОР
(Семинарски рад не мора да има предговор. Предговор се разликује од увода. У предговору се саопшавају услови и прилике под којима је рад настао, искуства стечена током писања и објективне тешкоће и проблеми (ако их је било) који су се јављали током израде. У предговору се наводе имена особа које су помогле у изради рада и то према обиму и важности њихове помоћи, а не према положају који заузимају у академској јавности, науци и пракси.
Наслов „ПРЕДГОВОР“  се пише великим словима, лево на врху странице. Страница предговора се може означити римским бројем I, али се може оставити и без ознаке броја) 
(Овај текст избрисати у раду!)



САДРЖАЈ
(Садржај је обавезан део сваког семинарског рада. Налази се на почетку рада ‐ пре увода. Садржај представља систематизован преглед (тематски сажетак) структуре рада који пружа увид о основним деловима рада (поглављима, потпоглављима, одељцима и сл.) и месту на којем се они налазе у раду.
Наводе се наслови поглавља и потпоглавља рада и бројеви страница на којима они почињу. Потребно је водити рачуна да величина слова и фонтови појединих поглавља буду различити. 
Наслов „САДРЖАЈ“ пише се великим словима лево на врху странице. Страница садржаја може се означити римским бројем  I (ако рад нема предговор), односно бројем II (ако постоји предговор). Може да остане и неозначена. Ако рад има предговор, страница са садржајем долази иза њега.
Уколико се ради са стиловима садржај формирати помоћу наредбе Table of Contents, уколико се не користе стилови садржај се формира ручно на основу постојећих поглавља и потпоглавља.)
(Овај текст избрисати у раду!)

УВОД
(Текст семинарског рада почиње уводом. 
Прва страница увода се  најчешће означава арапским бројем 1. 
Увод садржи основне назнаке проблема који се обрађује у раду (именовање проблема и разлог избора за предмет проучавања), начин обраде проблема и структуру рада. Приказује се сврха рада и основне теме рада. Текст се пише у трећем лицу безлично (нпр. утврдиће се, проучиће се, ..., и сл.).
Уколико је могуће укратко се приказује опис досадашњих сазнања у подручју одабраног истраживања. Потребно је навести суштину и намену рада и евентуално релевантне резултате претходних истраживања (домаћих и страних). 
Треба настојати да се у уводу укаже на теоријски и практични значај изабране теме, на евентуални проблем или дилеме које постоје у теорији и пракси и сл. Увод може да садржи и осврт на теорије, ауторе и истраживаче који су најактуелнији у области која се истражује.
Циљ увода је да код читаоца побуди интересовање и да га прелиминарно упозна са тематиком која се обрађује у раду. Према томе увод треба да буде кратак (једна до две странице текста), јасан, информативан и интересантан.
Реч „УВОД“ пише се великим словима и означава арапским бројем 1.)
(Овај текст избрисати у раду!)

ПРЕДМЕТ, ЦИЉ И ЗАДАЦИ РАДА
(У овом поглављу рада потребно је кратко и јасно дефинисати предмет рада који заправо даје одговор на питање шта је основни садржај рада. Затим се приступа одређивању основног циља истраживања. Циљ рада одговара на питање шта је намера рада, шта се жели доказати, испитати, утврдити, моделовати, објаснити, променити, … и сл..
Такође, потребно је написати и дефинисати задатке рада. Сврха дефинисања задатака рада је поставити конкретне задатке које у раду треба реализовати да би се дошло до одређених закључака).
(Овај текст избрисати у раду!)

ЗАКЉУЧАК
(Текст рада се завршава  закључком у коме укратко треба приказати резултате или сазнања до којих се дошло. Закључак садржи одговоре на постављена питања у уводу. У њему се на концизан, језгровит, прецизан и логичан начин износе резултати и сазнања до којих се дошло у обради теме. Наглашавају се добијени резултати и практичан значај рада.  Важно је изнети сопствене ставове и мишљење о обрађеној теми. Закључак не сме садржавати табеле, илустрације и констатације које нису обрађиване у раду. По правилу, у закључак се не стављају цитати.
Поглавље Закључак пише се на једној, највише две странице текста. 
Наслов „ЗАКЉУЧАК“  се означава арапским бројем и пише великим словима). 
(Овај текст избрисати у раду!)

ЛИТЕРАТУРА
(Литература се као поглавље наводи без броја испред. Наводе се само они радови који су напоменути (цитирани) у тексту.
Попис коришћене литературе на крају семинарског рада пише се по једном од постојећих система за навођење извора (рецимо, АПА стандард -Аmerican Psychological Аssociation). Уколико се користи програм  Microsoft Word за навођење коришћене литературе користи се посебан скуп наредби Citations & Bibliography где је могуће одабрати и одговарујући систем (стил) за навођење.
Попис литературе мора бити уређен алфанумерички (свака наведена референца је бројчано означена, а литературне јединице пишу се азбучним редом према презимену првог аутора)).
(Овај текст избрисати у раду!)


ПРИЛОЗИ
(Уколико постоји потреба, семинарски рад може садржати и поглавље Прилози. Сврха овог поглавља је да се поједини делови семинарског рада, који би својом формом или нечим другим, оптерећивали текст прикажу на крају рада (нпр. поједине вежбе, комплетан програм вежбања, анкетни упитници, примери докумената... и сл.).
Прилози се нумеришу бројевима и стављају на крај рада (Прилог 1, Прилог 2 итд.), а потребно је написати и наслов прилога. Бројно обележавање је неопходно како би се у тексту рада могло упућивати на поједини прилог – на пример: (видети Прилог 2 и др.)).
(Овај текст избрисати у раду!)


